示友
作者：范浚
朝代：宋

paragraphs: 忍過事堪喜，斯言良不欺。
當須去鉗忌，佩服西門韋。
君看朋徒間，契濶多暌離。
胡不事久要，有酒歡樂之。
顧於毛髮輕，溢惡相嗔嗤。
平生結情好，一旦成乖違。
譏呵起交攻，醜語剝面皮。
空貽兩不快，呀喘如筒吹。
吾聞西山翁，棄惡怨用希。
男子固尚氣，何以睚眥爲。
請君謝犬尾，脫略除嫌疑。
自然鄰曲交，耐久歡相持。
儻復不自慰，君當讀吾詩。